Bħal kull sena u skond it-tradizzjoni, l-Festa ta' San Martin tigi ċelebrata fit-tieni weekend ta' Novembru, b'fiera kbira li tattira eluf ta' persuni minn madwar Malta: Il-Fiera ta' San Martin. Din il-fiera tmur lura mijiet ta' snin fejn il-Maltin kienu jilgħabu logħob biex jintrebħu xi ħaruf jew fenek. Illum-il ġurnata, il-logħob fuq l-annimali nqata'. Għalkemm il-fiera għadha ssir, dan l-aħħar qed tiffoka fuq festa ta' agrikoltura, tradizzjoni u animazzjoni ghall-familja kollha. Din is-sena, il-Fiera ta' San Martin ser tkun imtellgħa nhar il-Ħadd, 13 ta' Novembru 2016 fuq iz-zuntier tal-Knisja tal-Baħrija bejn 9am sa 5pm. Mhux ser jonqsu diversi tipi ta' ikel anke tradizzjonali, kif ukoll inbid lokali, u anke ikel iehor li jista' jittieħed u jitgawda fid-djar ta' min ser jattendi. Kollox jibda b'purċissjoni żgħira b'kostumi ta' żmien ir-Rumani u aktar tard issir purcissjoni oħra li tgħaddi wkoll minn qalb il-folla. Se jkun hemm ukoll rekord nazzjonali ghall-akbar borża ta' San Martin li mistennija tkun tiżen aktar minn 500 kilo; rekord nazzjonali ieħor għal min itajjar l-ogħla tajra – fejn ser ikun hemm ġurija speċjali li ser tikkalkula dan. Ma jistax jonqos l-ikel! Se jkun hemm zona għall-kafe Malti u anke te', it-Torta ta' San Martin, kejk ta' San Martin u ikel tradizzjonali ieħor.